## Rješenje kojim se iz registra otvorenih investicijskih fondova, koji vodi Hrvatska agencija za nadzor financijskih usluga, 8. prosinca 2011. godine, a nakon završetka postupka likvidacije, briše otvoreni investicijski fond s privatnom ponudom Fond za stabilnost, kojim upravlja društvo za upravljanje Icam d.o.o. iz Zagreba

### NN 146/2011 (16.12.2011.), Rješenje kojim se iz registra otvorenih investicijskih fondova, koji vodi Hrvatska agencija za nadzor financijskih usluga, 8. prosinca 2011. godine, a nakon završetka postupka likvidacije, briše otvoreni investicijski fond s privatnom ponudom Fond za stabilnost, kojim upravlja društvo za upravljanje Icam d.o.o. iz Zagreba

HRVATSKA AGENCIJA ZA NADZOR FINANCIJSKIH USLUGA

2972

Na temelju odredaba članka 15. točka 4. alineja 1. i članka 8. stavak 1. Zakona o Hrvatskoj agenciji za nadzor financijskih usluga (»Narodne novine« broj 140/05) i članka 5. Zakona o investicijskim fondovima (»Narodne novine« broj 150/05), u predmetu brisanja iz registra fondova otvorenog investicijskog fonda s privatnom ponudom Fond za stabilnost, pokrenutom na zahtjev društva za upravljanje ICAM d.o.o. iz Zagreba, Masarykova 1, zastupanog po Hrvoju Čirjaku, Hrvatska agencija za nadzor financijskih usluga 8. prosinca 2011. godine donosi

RJEŠENJE

1. Iz registra otvorenih investicijskih fondova, koji vodi Hrvatska agencija za nadzor financijskih usluga, s danom 8. prosinca 2011. godine, a nakon završetka postupka likvidacije, briše se otvoreni investicijski fond s privatnom ponudom Fond za stabilnost, kojim upravlja društvo za upravljanje ICAM d.o.o. iz Zagreba, Masarykova 1. Fond je upisan u registar fondova pod identifikacijskim brojem PPM134, a njegovo je osnivanje odobreno rješenjem Hrvatske agencije za nadzor financijskih usluga od 16. listopada 2008. godine (klasa: UP/I-451-04/08-06/22, urbroj: 326-113-08-2).

2. Ovo rješenje objavit će se u »Narodnim novinama«.

Obrazloženje

Hrvatska agencija za nadzor financijskih usluga (dalje: Agencija) zaprimila je 3. listopada 2011. godine od društva za upravljanje ICAM d.o.o. iz Zagreba, Masarykova 1 (dalje: Društvo), Odluku uprave o likvidaciji i početku provedbe postupka likvidacije otvorenog investicijskog fonda s privatnom ponudom Fond za stabilnost od 30. rujna 2011. godine (dalje: Odluka).

Prema odredbama Prospekta fonda, fond je osnovan 16. listopada 2008. godine na rok od 5 godina, s time da će po isteku razdoblja od 4 godine od osnivanja ulagatelji odlučiti o mogućem produljenju trajanja fonda. Iz dostavljene je Odluke i dokumentacije razvidno da su ulagatelji to svoje pravo iskoristili i prije isteka navedenog roka, budući da su 21. rujna 2011. godine svi su imatelji udjela povukli svoje udjele iz fonda.

Društvo je po donošenju Odluke dostavilo Agenciji likvidacijska izvješća i izvješće o stanju fonda u skladu s člankom 8. stavak 2. Pravilnika kojim se uređuje postupak, troškovi i rokovi likvidacije investicijskih fondova (»Narodne novine« broj 103/07, dalje: Pravilnik). Uvidom u dostavljna izvješća utvrđeno je da je neto imovina fonda na dan 30. lipnja 2011. godina iznosila je 58.601.808 kuna, što je povećanje od 1,6% u odnosu na 31. prosinca 2010. godine, dok je na dan 30. rujna 2011. godine neto imovina fonda iznosila 1 kunu.

Prema obavijesti depozitne banke fonda (Raiffeisenbank Austria d.d.) od 19. listopada 2011. godine, svi računi fonda su zatvoreni i fond više nema nikakve imovine.

Člankom 7. stavak 2. Pravilnika propisano je da će se nakon završetka postupka likvidacije u registar fondova Republike Hrvatske upisati završetak postupka likvidacije, a članak 5. stavak 2. Zakona o investicijskim fondovima (»Narodne novine« broj 150/05, dalje: ZIF) određuje da se u registar fondova upisuju sve promjene podataka određenih ZIF-om i Pravilnikom o sadržaju i načinu vođenja registra fondova (»Narodne novine« broj 29/06).

Slijedom navedenog, a budući da je neto vrijednost imovine fonda isplaćena imateljima udjela i da su Agenciji dostavljena završna likvidacijska izvješća te izvješće o provedenoj likvidaciji, odlučeno je kao u točki 1. izreke ovog rješenja.

Prema odredbama članka 8. stavka 3. Zakona o Hrvatskoj agenciji za nadzor financijskih usluga, ovo rješenje objavit će se u »Narodnim novinama«, jer Agencija ocjenjuje da, s obzirom na njegov sadržaj, ono može biti od utjecaja na korisnike financijskih usluga.

UPUTA O PRAVNOM LIJEKU

Protiv ovog rješenja žalba nije dopuštena, ali se protiv istog može pokrenuti upravni spor podnošenjem tužbe Upravnom sudu Republike Hrvatske u roku od 30 dana od primitka ovog rješenja.

Klasa: UP/I-451-04/11-06/18

Urbroj: 326-113-11-4

Zagreb, 8. prosinca 2011.

Zamjenik Predsjednika Uprave
Željko Kopčić, v. r.

Rješenje, NN 146/2011-2972